SMERNICA č.1/2026
O INKLUZÍVNOM VZDELÁVANÍ A ČINNOSTI ŠKOLSKÉHO ŠPECIÁLNEHO PEDAGÓGA
Článok I

Úvodné ustanovenia a legislatívny rámec

Táto smernica upravuje podmienky poskytovania inkluzívneho vzdelávania, implementáciu podporných opatrení a činnosť Školského inkluzívneho  tímu – TU, ŠŠP, PA. 
Smernica rešpektuje zákon č. 245/2008 Z. z. (školský zákon), zákon č. 138/2019 Z. z. o pedagogických a odborných zamestnancoch a Dodatok č. 5 k Štátnemu vzdelávaciemu programu pre základné vzdelávanie. 

Smernica definuje odlišný prístup k žiakom so ŠVVP v 1. ročníku (nové kurikulum) a v 2. – 4. ročníku (pôvodný ŠVP).

Článok II
Úlohy a kompetencie školského špeciálneho pedagóga (ŠŠP)

Funkciu koordinátora inkluzívneho vzdelávania a podporných opatrení plní školský špeciálny pedagóg v priamej súčinnosti s riaditeľkou školy, PA a triednymi učiteľmi.

Kľúčové úlohy ŠŠP v duálnom režime školy:
Pre 1. ročník (Nové kurikulum): Poskytuje učiteľovi prvákov metodickú podporu pri úprave kurikula a modifikácii cieľov podľa príloh Dodatku č. 5. Spolupracuje pri nastavovaní formatívneho hodnotenia pre žiakov so ŠVVP.

Pre 2. – 4. ročník (Pôvodný ŠVP): Koordinuje tvorbu, úpravu a vyhodnocovanie Individuálnych vzdelávacích programov (IVP) pre žiakov so ŠVVP.

Metodicky usmerňuje prácu pedagogických asistentov v triedach.

Článok III
Súčinnosť učiteľa a pedagogického asistenta na hodine

Pedagogický asistent nie je osobným asistentom jedného žiaka, ale podporou pre inkluzívnu triedu s dôrazom na žiakov so ŠVVP. 
Povinnosti vyučujúceho a asistenta:
Učiteľ a asistent vopred (pred vyučovacím blokom/hodinou) konzultujú ciele hodiny a kritériá úspechu.

Na hodine asistent aktívne riadi pridelenú mikro-skupinu žiakov, pomáha s úpravou materiálov a modifikáciou zadaní.

V 1. ročníku asistent pomáha s aplikáciou formatívneho hodnotenia (napr. zaznamenávanie pokroku žiaka do portfólia).

Článok IV
Osobitosti hodnotenia žiakov so ŠVVP podľa Dodatku č. 5 (1. ročník)

Pri hodnotení žiaka so ŠVVP v 1. ročníku sa vychádza z Minimálneho učebného výstupu upraveného pre dané zdravotné alebo sociálne znevýhodnenie.

Hodnotenie má formatívny charakter, učiteľ opisuje posun žiaka voči jeho vlastným možnostiam.

Je zakázané negatívne penalizovať (známkou alebo ústnym hodnotením) prejavy, ktoré priamo vyplývajú zo zdravotného či sociálneho znevýhodnenia žiaka.
Článok V
Proces schvaľovania podporných opatrení (Zjednodušený postup)

1. Podnet na poskytnutie podporného opatrenia podáva vyučujúci učiteľ alebo zákonný zástupca žiaka.

2. Vyučujúci pedagóg  vypracuje Vyjadrenie na účely poskytnutia podporného opatrenia.

3. Riaditeľka školy na základe vyjadrenia ŠŠP vydá oficiálne Rozhodnutie o poskytnutí podporného opatrenia.

Článok VI
Záverečné ustanovenia

Smernica je záväzná pre všetkých pedagogických zamestnancov školy.

Zmeny a doplnky k tejto smernici sa uskutočňujú výhradne formou písomných dodatkov schválených riaditeľkou školy. 

Smernica nadobúda účinnosť 01.09.2026.

V Ihľanoch, 01.09.2026
PaedDr. I. Miturová, riaditeľka školy
